Nainen kertoi poliisille pelänneensä kuolevansa.

Suomalainen 20-vuotias nainen pahoinpideltiin ja raiskattiin viime viikonloppuna Rooman keskustassa, kertovat italialaiset la Repubblica ja Il Messaggero.

Myös Rooman pormestari on twiitannut tapauksesta mainiten uhrin kansallisuuden.

Poliisi otti italialaismedian mukaan teosta epäiltynä kiinni 22-vuotiaan bangladeshilaisen miehen, joka asuu Italiassa humanitaarisista syistä myönnetyllä oleskeluluvalla.

Väkivallanteko tapahtui varhain lauantaina, kun vasta äskettäin lastenhoitajaksi Italiaan tullut suomalaisnainen oli viettänyt iltaa ystävänsä kanssa lähellä Termini-asemaa sijaitsevassa ravintolassa ja oli aamuyöllä matkalla kotiin.

Nainen oli odottanut taksia, kun tuntematon mies tuli tarjoamaan hänelle kyytiä omassa autossaan, jonka piti olla pysäköitynä jossain lähistöllä. Matkalla autolle mies kävi naisen kimppuun.

Nainen huusi apua, mutta mies ei lopettanut, vaikka avunhuudot kuultiin lähitalossa, jonka ikkunaan tuli nainen.

Mies löi naista kivellä ja uhkasi tappaa hänet, veti hänet sitten pimeään paikkaan ja raiskasi. Teon jälkeen mies ryösti naiselta 40 euroa ja pakeni.

Mies otettiin kiinni Fiume-torilla joidenkin tuntien kuluttua. Hälytyksen teki tapahtumat ikkunastaan nähnyt, avunhuudot kuullut nainen.

Uhri tunnisti miehen valokuvasta. Hän sai sairaalahoitoa ja oli erittäin järkyttynyt kokemastaan väkivallasta ja tappouhkauksista.

”Pelkäsin kuolevani”, nainen oli italialaismedian mukaan kertonut poliisille.

Rooman pormestari Virginia Raggi kertoi Twitterissä suomalaisnaisen kohtalosta ja totesi, ettei Roomassa sallita minkäänlaista väkivaltaa. Viiden tähden liikettä edustava Raggi on koulutukseltaan juristi ja ensimmäinen nainen Rooman pormestarina. Hänet valittiin virkaansa viime vuonna.

” Vicina alla ragazza finlandese aggredita nei pressi della stazione Termini. @Roma non accetta alcun tipo di violenza.— Virginia Raggi (@virginiaraggi) 11. syyskuuta 2017

Viiden tähden liike on populistinen ja EU-kriittinen, ekologinen ja korruption vastainen puolue, jonka perusti italialainen koomikko Giuseppe ”Beppe” Grillo.